COMUNICARE A COMISIEI

DOCUMENT DE ORIENTARE revizuit

Regimul UE care reglementează comerțul cu fildeș

(2021/C 528/03)

Cuprins

1. Introducere și glosar de termeni 20

2. Context 20

a) Cadrul juridic internațional și cadrul juridic al UE care reglementează comerțul cu fildeș 20

b) Inițiativele UE de combatere a traficului cu specii sălbatice de faună și floră care au impact asupra comerțului cu fildeș în interiorul UE și asupra reexportului de fildeș 22

3. Statutul prezentului document 22

4. Justificarea recomandărilor și rezumatul acestora 23

a) Reexportul din UE 23

b) Comerțul cu fildeș în interiorul UE 24

c) Importurile în UE 24

5. Cum se interpretează normele UE privind reexportarea fildeșului 24

a) Reexportarea fildeșului brut 25

b) Reexportarea fildeșului prelucrat 25

6. Cum se interpretează normele UE privind comerțul cu fildeș în interiorul UE 27

a) Orientări specifice privind comerțul cu fildeș brut în interiorul UE 27

b) Orientări specifice privind comerțul cu fildeș prelucrat în interiorul UE 28

7. Cum se interpretează normele UE privind importarea fildeșului 29

8. Coordonarea în cadrul statelor membre ale UE și coordonarea între statele membre ale UE, precum și coordonarea acestora cu țările terțe 30

9. Rezumatul regimului UE care reglementează comerțul cu fildeș 30

Anexa I - Dovezi care demonstrează dobândirea legală 32

Anexa II - Marcarea, înregistrarea și alte cerințe pentru eliberarea certificatelor 34

1. Introducere și glosar de termeni

Scopul prezentului document de orientare este de a interpreta Regulamentul (CE) nr. 338/97 al Consiliului (1) („Regulamentul de bază”) și Regulamentul (CE) nr. 865/2006 al Comisiei (2) și de a recomanda statelor membre ale UE:

a) să suspende (re)exportul și importul de articole din fildeș brut;

b) să suspende comerțul cu fildeș brut în interiorul UE, cu excepția efectuării de reparații ale instrumentelor muzicale anterioare anului 1975 și ale antichităților care datează dinainte de 1947 și au o mare importanță culturală, artistică sau istorică;

c) să suspende comerțul în interiorul UE cu exemplare prelucrate ulterioare anului 1947, cu excepția instrumentelor muzicale anterioare anului 1975;

d) să limiteze autorizarea importului și a (re)exportului de fildeș prelucrat la instrumentele muzicale anterioare anului 1975 și la vânzările către muzee de antichități care datează dinainte de 1947 și au o mare importanță culturală, artistică sau istorică și

e) să asigure o interpretare strictă a dreptului UE privind celelalte cazuri în care comerțul este autorizat în continuare.

Prezentul document de orientare ar trebui citit în coroborare cu Regulamentul (UE) 2021/2280 al Comisiei de modificare a Regulamentului (CE) nr. 865/2006 al Comisiei (3).

Următorii termeni sunt utilizați cu o anumită semnificație în sensul prezentului document de orientare:

— fildeș: se referă exclusiv la fildeșul provenit de la elefanți;

— instrument muzical anterior anului 1975: un instrument muzical care conține fildeș dobândit în mod legal anterior anului 1975 care este sau a fost utilizat până de curând de un artist interpret sau executant și, prin urmare, nu este doar un simplu obiect decorativ. CITES se aplică în cazul elefanților africani de la data de 26 februarie 1976 și în cazul elefanților asiatici de la data de 1 iulie 1975. Din motive de simplificare, prezentul document de orientare utilizează ca referință doar data anterioară (1975);

— antichitate care datează dinainte de 1947: un articol ce conține fildeș care intră sub incidența definiției „exemplarelor prelucrate, dobândite în urmă cu peste cincizeci de ani” de la articolul 2 litera (w) din Regulamentul de bază;

— muzeu: „o instituție permanentă, fără scop lucrativ, aflată în serviciul societății și al dezvoltării sale, deschisă publicului, care achiziționează, conservă, cercetează, comunică și expune, în scopul educării, studiului și recreerii, mărturii ale patrimoniului material și spiritual al umanității și al mediului său” (4).

2. Context

a) Cadrul juridic internațional și cadrul juridic al UE care reglementează comerțul cu fildeș

Atât elefantul african, Loxodonta africana, cât și elefantul asiatic, Elephas maximus, sunt incluși în Convenția privind comerțul internațional cu specii ale faunei și florei sălbatice pe cale de dispariție (CITES), care are 183 de semnatari (părți), inclusiv UE și toate statele membre ale UE.

În cadrul actualului regim CITES, comerțul internațional cu fildeș (5) este interzis, cu derogări strict limitate (care au ca obiect articolele dobândite înainte ca CITES să înceapă să se aplice fildeșului). Cu toate acestea, CITES nu reglementează comerțul intern cu fildeș.

UE pune în aplicare CITES prin intermediul Regulamentului de bază și al regulamentelor conexe ale Comisiei („Regulamentele UE privind comerțul cu specii sălbatice de faună și floră”). În cazul fildeșului de elefant (ca și al altor specii incluse în anexa A la Regulamentul de bază), UE a adoptat măsuri suplimentare care sunt mai stricte decât dispozițiile CITES.

Prin urmare, UE reglementează în mod strict comerțul cu fildeș prin Regulamentele UE privind comerțul cu specii sălbatice de faună și floră. Ca regulă generală, se interzice comercializarea fildeșului către, pe teritoriul sau din UE.

Cu toate acestea, autoritățile naționale pot autoriza comerțul cu fildeș în scopuri comerciale în următoarele condiții:

— reexportul poate să fie autorizat pentru exemplarele din fildeș dobândite înainte de data la care CITES a devenit aplicabilă acestora, și anume 26 februarie 1976 în cazul elefanților africani și 1 iulie 1975 în cazul elefanților asiatici;

— comerțul pe teritoriul UE poate să fie autorizat pentru articolele din fildeș importate în UE înainte ca specia de elefanți să fie inclusă în anexa I la CITES (18 ianuarie 1990 în cazul elefanților africani și 1 iulie 1975 în cazul elefanților asiatici) (6), dacă s-a eliberat un certificat în acest sens de către statul membru al UE în care articolul este oferit spre vânzare pentru prima dată;

— importurile de articole anterioare anului 1947, precum și importurile de articole dobândite în mod legal anterior anului 1975 care fuseseră importate în mod legal în UE înainte de această dată pot să fie autorizate.

Braconajul elefanților și traficul cu fildeș, impulsionate de cererea din Asia, rămân la niveluri periculos de ridicate

Braconajul elefanților a atins niveluri fără precedent în trecutul recent, ceea ce a dus la o scădere pe scară largă a populațiilor de elefant african (7).

În conformitate cu programul CITES pentru monitorizarea uciderii ilegale a elefanților (Monitoring the Illegal Killing of Elephants – MIKE) (8), proporția de elefanți uciși în mod ilegal (Proportion of Illegally Killed Elephants – PIKE) înregistrează o creștere constantă începând din 2006, ajungând în 2011 la nivelul maxim, urmat de o tendință descendentă în perioada 2011-2019. Acest lucru sugerează că nivelurile braconajului încep să scadă, dar este necesar să se examineze cu atenție dacă scăderea se va menține. De asemenea, este necesar să se recunoască faptul că orice reducere a comerțului ilegal cu fildeș are loc în asociere cu scăderea globală a populațiilor de elefanți din Africa (9). Cu toate că estimările PIKE sugerează că, din 2011, braconajul elefanților în Africa a scăzut în ansamblu, există diferențe regionale semnificative, iar nivelurile globale ale braconajului elefanților africani rămân un motiv de îngrijorare.

Comerțul ilegal cu fildeș rămâne, de asemenea, la niveluri ridicate, deși prețurile fildeșului scad în mod constant, conform Raportului mondial din 2020 privind infracțiunile contra faunei și florei sălbatice (2020 World Wildlife Crime Report) (10). Conform unui raport elaborat pe baza datelor din Sistemul de informații privind comerțul cu elefanți (Elephant Trade Information System – ETIS) (11), în perioada 2012-2017, la nivel mondial s-au raportat circa 8 000 de cazuri de confiscare de fildeș și s-au înregistrat capturi de aproximativ 280 de tone de fildeș. Datele din ETIS arată, de asemenea, o creștere a numărului de operațiuni de prelucrare a fildeșului deținut de China în Africa în scopul exportării de produse către piețele asiatice (12) – cel puțin 24 de cazuri din patru țări africane, însumând 1,11 tone de fildeș prelucrat care au fost transportate din Africa în Asia în 2017 (13). Transportul unor cantități atât de importante de fildeș indică intensificarea implicării rețelelor transnaționale de criminalitate organizată.

Răspunsul internațional

Ca răspuns la provocările generate de braconajul elefanților și de traficul de fildeș, comunitatea internațională a adoptat numeroase angajamente, prin intermediul unor rezoluții ale Adunării Generale a ONU și ale Adunării ONU pentru mediu, precum și în cadrul mai multor conferințe la nivel înalt.

În octombrie 2016, cu ocazia celei de a 17-a Conferințe a părților la Convenția CITES (CoP17), s-au adoptat o serie de măsuri menite să îmbunătățească asigurarea respectării normelor de combatere a braconajului elefanților și a traficului de fildeș, să reducă cererea de fildeș de proveniență ilegală și să intensifice controlul legalității fildeșului pe piețele interne. Rezoluția CITES 10.10 (Rev. CoP18) privind comerțul cu exemplare de elefanți îndeamnă părțile să pună în aplicare ample măsuri interne legislative, de reglementare, de asigurare a respectării legii și de alt tip pentru comerțul cu fildeș/piețele interne. Această rezoluție recomandă, de asemenea, „ca toate statele care sunt parte la convenție și toate statele care nu sunt parte la convenție în a căror jurisdicție există o piață internă legală pentru fildeș care contribuie la braconaj sau la comerțul ilegal, să ia de urgență toate măsurile legislative, de reglementare și de asigurare a respectării legii care sunt necesare în vederea închiderii piețelor lor interne pentru comerțul cu fildeș brut și prelucrat” și recunoaște faptul că „se pot acorda derogări limitate de la această închidere pentru unele articole; eventualele derogări nu ar trebui să contribuie la braconaj sau la comerțul ilegal”.

UE, ca și alte părți, este, de asemenea, invitată să raporteze Comitetului permanent și Conferinței părților cu privire la măsurile luate pentru a se asigura că piața sa internă nu contribuie la nivelurile actuale ale braconajului și ale traficului.

Comerțul legal cu fildeș din UE s-a redus

Reexporturile comerciale atât de fildeș brut, cât și de fildeș prelucrat din UE, efectuate în conformitate cu Regulamentul de bază („reexporturi legale”), au crescut considerabil până în 2015.

De la adoptarea, în iulie 2017, a versiunii anterioare a prezentului document de orientare (14), reexportul de fildeș brut a fost suspendat, ceea ce a dus la o scădere a colților de fildeș reexportați chiar înainte de intrarea în vigoare a interdicției (420 de colți reexportați în 2016, 101 în 2017).

Reexporturile comerciale de fildeș prelucrat legal au scăzut, de asemenea, din 2016. Numărul mediu anual de certificate de reexport eliberate de statele membre ale UE a scăzut de la aproximativ 470 în perioada 2012-2015 la 280 în perioada 2016-2018.

b) Inițiativele UE de combatere a traficului cu specii sălbatice de faună și floră care au impact asupra comerțului cu fildeș în interiorul UE și asupra reexportului de fildeș

În Comunicarea privind Planul de acțiune al UE în materie de combatere a traficului cu specii sălbatice de faună și floră (15), UE și statele sale membre au fost invitate să pună în aplicare o strategie amplă de luptă împotriva acestui trafic (16). Comunicarea menționată prevede în special (în cadrul acțiunii 2, intitulată „Limitarea în continuare a comerțului cu fildeș în interiorul și dinspre UE”) că, până la sfârșitul anului 2016, Comisia Europeană ar urma să emită orientări „pentru a se asigura o interpretare uniformă a normelor UE cu scopul de a suspenda exportul de fildeș brut datând din perioada anterioară convenției și de a se garanta faptul că în UE sunt comercializate numai obiectele vechi din fildeș legale”. În concluziile sale din iunie 2016 privind această comunicare, Consiliul Uniunii Europene a îndemnat „statele membre [...] să nu elibereze documente de export sau de reexport pentru fildeșul brut provenind de la elefanți, din perioada anterioară convenției, și să aibă în vedere măsuri suplimentare pentru a pune capăt comerțului cu fildeș provenind de la elefanți”.

Ca răspuns la aceste apeluri, Comisia a adoptat un document de orientare în mai 2017. Prezentul document de orientare actualizează și înlocuiește versiunea din 2017 și răspunde angajamentului asumat de către Comisie în cadrul Strategiei UE privind biodiversitatea pentru 2030 de a înăspri și mai mult normele privind comerțul cu fildeș în UE (17).

3. Statutul prezentului document

Prezentul document de orientare a fost dezbătut și elaborat în cooperare cu reprezentanții statelor membre, reuniți în cadrul Grupului de experți al autorităților competente în materie de gestionare a CITES („grupul de experți”).

Scopul său este de a ajuta cetățenii, întreprinderile și autoritățile naționale să aplice Regulamentul de bază și regulamentele conexe ale Comisiei. Prezentul document de orientare nu înlocuiește, nu completează și nu modifică nici dispozițiile Regulamentului de bază, nici dispozițiile regulamentelor de punere în aplicare a Regulamentului de bază; de asemenea, prezentul document de orientare nu ar trebui să fie utilizat în mod izolat, ci împreună cu legislația menționată. Numai Curtea de Justiție a Uniunii Europene are competența de a formula interpretări obligatorii ale dreptului UE.

O versiune electronică a prezentelor orientări este publicată, de asemenea, de către Comisie și, eventual, de statele membre.

Recomandările formulate în prezentul document se adresează statelor membre și rămân valabile în conformitate cu principiul precauției și cu excepția cazului în care apar noi dovezi științifice concludente care ar justifica revizuirea prezentelor orientări în consultare cu grupul de experți.

4. Justificarea recomandărilor și rezumatul acestora

Cererea în mod constant ridicată de fildeș din Asia este unul dintre factorii cei mai importanți care determină actualele niveluri ridicate ale braconajului elefanților și ale traficului de fildeș. Cele mai recente analize [MIKE și ETIS, a se vedea secțiunea 2 litera (a)] au arătat o ușoară reducere a nivelurilor braconajului. Cu toate acestea, numărul de elefanți braconați continuă să fie nesustenabil pentru multe populații din Africa.

Chiar dacă niciunul dintre statele membre ale UE nu a fost identificat în rapoartele întocmite pe baza datelor din ETIS ca fiind implicat în comerțul ilicit cu fildeș, UE ar trebui să continue să reducă riscul de a contribui la cererea de fildeș.

Prezentul document de orientare urmărește să limiteze și mai mult comerțul cu articole care prezintă un grad de risc potențial mai ridicat și anumite tipuri de comerț, continuând totodată să permită un comerț limitat și bine controlat cu articole care prezintă un grad de risc scăzut. Documentul se bazează pe o abordare precaută a punerii în aplicare a normelor privind comerțul intern cu fildeș în UE. Orientările aplică restricții în cazul în care există un risc probabil mai ridicat ca schimburile comerciale să contribuie la cererea de fildeș și la comerțul ilicit cu fildeș. Prin urmare, comerțul în interiorul UE cu anumite tipuri limitate de articole în cazul cărora riscul de a contribui la cererea de fildeș sau la braconajul elefanților este scăzut sau inexistent se poate desfășura în continuare, dar sub rezerva unor autorizări. De asemenea, documentul este menit să ajute cetățenii și întreprinderile să înțeleagă și să respecte mai bine normele și să permită o aplicare mai eficace a acestora.

Secțiunile următoare abordează reexporturile de fildeș din UE (secțiunea 5), comerțul cu fildeș în interiorul UE (secțiunea 6) și importurile din afara UE (secțiunea 7), precum și aspecte legate de coordonare (secțiunea 8).

În continuare, prezenta secțiune aduce justificări suplimentare privind necesitatea de a lua măsuri care să vizeze fiecare dintre aceste fluxuri comerciale și conține un rezumat al recomandărilor adresate statelor membre. Un rezumat mai concis sub formă de tabel este prezentat în secțiunea 9, secțiunea finală a prezentului document.

a) Reexportul din UE

La nivel mondial, fildeșul brut (18) are cea mai mare pondere în comerțul ilegal internațional cu fildeș. Acest lucru este demonstrat de datele pe care părțile la CITES le-au raportat ETIS, conform cărora capturile de fildeș brut ilegal reprezintă marea majoritate a fildeșului confiscat la nivel mondial.

Fildeșul brut constă în principal în colți, care sunt greu de diferențiat. Riscurile ca reexporturile legale de fildeș brut să fie utilizate ca paravan pentru comerțul cu fildeș brut ilegal sunt mai mari decât cele existente în cazul fildeșului prelucrat, în pofida faptului că, pentru a putea fi comercializați, colții de proveniență legală trebuie să fie marcați.

Suspendarea reexportului de fildeș brut din UE asigură neamestecarea colților de proveniență legală cu fildeșul de proveniență ilegală și ajută țările de destinație să își pună în aplicare măsurile de reducere a cererii de fildeș, care constituie un pas important în combaterea comerțului ilegal cu fildeș și a braconajului elefanților. Acesta este motivul interzicerii de facto a reexportării comerciale a fildeșului brut, în vigoare din iulie 2017 [a se vedea secțiunea 5 litera (a)].

Întrucât există indicii conform cărora și articolele prelucrate fac tot mai mult obiectul comerțului ilegal internațional cu fildeș (19), este necesar să se aplice restricții suplimentare pentru reexporturile de fildeș prelucrat. Cu toate că nu există niciun indiciu conform căruia activitățile legale din UE ar contribui la braconaj și la traficul ilegal, UE este hotărâtă să reducă la minimum riscul ca orice comerț internațional provenind din UE să alimenteze cererea de fildeș și, la rândul său, să încurajeze braconajul elefanților pentru a satisface această cerere.

Prin urmare, recomandarea Comisiei este de a suspenda, de asemenea, eliberarea certificatelor de reexport pentru exemplarele din fildeș prelucrat, cu excepția instrumentelor muzicale anterioare anului 1975 și a antichităților care datează dinainte de 1947 și au o mare importanță culturală, artistică sau istorică, vândute muzeelor [a se vedea secțiunea 5 litera (b) pentru detalii cu privire la aceste excepții]. Aceste excepții se aplică articolelor a căror valoare nu este legată de fildeșul pe care îl conțin. În plus, având în vedere controalele recomandate, este foarte puțin probabil ca aceste excepții să contribuie la braconajul elefanților sau la comerțul ilegal cu fildeș, ajutând însă la conservarea unor importante valori artistice, culturale sau istorice.

b) Comerțul cu fildeș în interiorul UE

UE are responsabilitatea de a se asigura că utilizarea comercială a fildeșului în UE este controlată și reglementată în mod strict, în conformitate cu Rezoluția CITES 10.10 (Rev. CoP18) și cu Regulamentul de bază.

De la adoptarea de către CITES, în 1989, a deciziei de interzicere a comerțului internațional cu fildeș, în Europa cererea de fildeș a scăzut în mod considerabil. Statele membre ale UE nu au fost identificate în cadrul CITES ca piețe de destinație importante sau țări de tranzit pentru fildeșul de proveniență ilegală. Cea mai mare parte a schimburilor comerciale din interiorul UE vizează antichitățile care datează dinainte de 1947.

Cu toate acestea, în UE s-au înregistrat câteva cazuri de comerț ilegal cu articole din fildeș. Comerțul cu fildeș brut implică un risc mai ridicat de comerț ilegal cu fildeș decât comerțul cu exemplare din fildeș prelucrat. Acest lucru justifică suspendarea eliberării de certificate pentru comercializarea fildeșului brut pe teritoriul UE, cu excepția cazului în care schimbul comercial se efectuează în scopul reparării instrumentelor muzicale anterioare anului 1975 sau a antichităților care datează dinainte de 1947 și au mare o importanță culturală, artistică sau istorică, deținute de un muzeu sau de o instituție publică.

În plus, recomandarea Comisiei este de a suspenda eliberarea certificatelor pentru exemplarele prelucrate dobândite după 1947, cu excepția instrumentelor muzicale anterioare anului 1975. Această suspendare va limita comerțul intern cu articole prelucrate la antichități care datează dinainte de 1947 și la instrumente muzicale anterioare anului 1975.

Regimul diferit aplicabil articolelor prelucrate este justificat de faptul că s-a identificat un risc mai scăzut de comerț ilegal cu fildeș în ceea ce privește comerțul în interiorul UE cu astfel de articole în comparație cu schimburile comerciale cu fildeș brut și cu schimburile comerciale externe ale UE în general, în special atunci când articolele constituie antichități care datează dinainte de 1947 sau instrumente muzicale anterioare anului 1975. Este foarte puțin probabil ca schimburile comerciale din interiorul UE cu antichități care datează dinainte de 1947 sau cu instrumente muzicale anterioare anului 1975 să contribuie la comerțul ilegal cu fildeș sau la cererea de fildeș de proveniență ilegală, dat fiind și faptul că astfel de schimburi comerciale care continuă să fie autorizate vor face obiectul unui control strict. Prin urmare, antichitățile care datează dinainte de 1947 și instrumentele muzicale anterioare anului 1975 pot fi comercializate în continuare pe teritoriul UE, dar va fi necesar să se elibereze un certificat în acest scop.

c) Importurile în UE

Importul de fildeș din afara UE este strict reglementat. Importul comercial este interzis, cu excepția antichităților care datează dinainte de 1947 sau a reimporturilor de articole datând din perioada anterioară convenției, importate în mod legal în prealabil în UE (a se vedea secțiunea 7).

În ultimii ani, nivelul importurilor comerciale în UE a fost foarte scăzut.

Cu toate că, în ceea ce privește importurile de exemplare prelucrate, persistă un anumit risc de a alimenta cererea de fildeș sau de a contribui la braconaj sau la comerțul ilegal în general, este foarte puțin probabil ca instrumentele muzicale anterioare anului 1975 și antichitățile care datează dinainte de 1947 și au o mare importanță culturală, artistică sau istorică, vândute muzeelor, să prezinte astfel de riscuri.

Pentru a îmbunătăți coerența cu normele propuse pentru comerțul în interiorul UE și pentru reexport, recomandarea Comisiei este de a suspenda:

— eliberarea permiselor de import și de reimport pentru fildeșul brut;

— eliberarea permiselor de import și de reimport pentru exemplarele din fildeș prelucrat, cu excepția instrumentelor muzicale anterioare anului 1975 și a antichităților care datează dinainte de 1947 și au o mare importanță culturală, artistică sau istorică, vândute muzeelor (a se vedea secțiunea 7 pentru mai multe informații privind condițiile de aplicare a excepțiilor).

5. Cum se interpretează normele UE privind reexportarea fildeșului

Normele care reglementează reexportul de exemplare din fildeș dobândite înainte de data la care CITES a devenit aplicabilă acestora sunt stabilite la articolul 5 din Regulamentul de bază.

În temeiul articolului 5 alineatul (2) litera (d), atunci când analizează cererile de reexport al speciilor incluse în anexa A, autoritățile de gestionare trebuie să fie „încredințat[e], în urma consultării cu autoritatea științifică competentă, că nu există alți factori referitori la conservarea speciei care să se opună eliberării permisului de export.”

Această cerință trebuie să fie interpretată în lumina circumstanțelor descrise în secțiunea 2, precum și având în vedere caracteristicile specifice ale comerțului internațional cu fildeș, atât în cazul fildeșului brut, cât și al articolelor prelucrate.

a) Reexportarea fildeșului brut

Comisia recomandă ca statele membre să considere că există factori importanți referitori la conservarea speciilor de elefant care se opun eliberării certificatelor de reexport pentru fildeșul brut.

Prin urmare, în conformitate cu Regulamentul de bază, Comisia recomandă statelor membre ca, așa cum a fost cazul începând cu 1 iulie 2017, să nu elibereze certificate de reexport pentru fildeșul brut, în afară de situațiile excepționale în care autoritatea de gestionare din statul membru în cauză este încredințată că articolul:

1. face parte dintr-un schimb autentic de bunuri culturale între instituții cu reputație recunoscută (de exemplu, muzee) sau

2. este o amintire de familie care este transportată în cadrul unei mutări a familiei sau

3. este mutat în scopuri științifice, educaționale sau de asigurare a respectării legii.

În orice astfel de cazuri excepționale, se recomandă ca autoritățile de gestionare să urmeze orientările furnizate în prezentul document în ceea ce privește obținerea unor dovezi corespunzătoare care să demonstreze proveniența legală a exemplarului (anexa I la prezentul document), marcarea (anexa II) și, dacă este cazul, coordonarea cu alte state membre ale UE și cu țări terțe (secțiunea 8).

b) Reexportarea fildeșului prelucrat

Spre deosebire de fildeșul brut, fildeșul prelucrat include numeroase tipuri diferite de exemplare. Printre acestea se numără articole care sunt comercializate în mod legal de zeci de ani (de exemplu, instrumentele muzicale sau antichitățile).

Comisia recomandă ca, de la data publicării prezentelor orientări, statele membre să nu elibereze certificate de reexport pentru comerțul cu exemplare prelucrate.

În mod excepțional, comerțul poate să fie autorizat în cazul în care autoritatea de gestionare din statul membru în cauză este încredințată că:

— articolul este un instrument muzical anterior anului 1975 sau

— articolul este o antichitate care datează dinainte de 1947 vândută unui muzeu și o autoritate relevantă responsabilă cu patrimoniul cultural (cum ar fi ministerul de resort) confirmă faptul că are o mare importanță culturală, artistică sau istorică și susține tranzacția.

Este imperativ ca statele membre ale UE să exercite un nivel ridicat de control în ceea ce privește cererile de reexport de astfel de articole, pentru a se asigura că eliberează documentele relevante numai dacă sunt îndeplinite condițiile prevăzute în dreptul UE pentru a garanta faptul că fildeșul este de proveniență legală.

Pe lângă derogarea privind reexportul comercial descrisă mai sus, autoritățile de gestionare pot, de asemenea, să elibereze un certificat de reexport dacă sunt încredințate că articolul:

1. face parte dintr-un schimb autentic de bunuri culturale între instituții cu reputație recunoscută (de exemplu, muzee) sau

2. este o amintire de familie care este transportată în cadrul unei mutări a familiei sau

3. este mutat în scopuri științifice, educaționale sau de asigurare a respectării legii.

Se recomandă interpretarea strictă a condițiilor de eliberare a certificatelor de reexport în cazul excepțiilor de mai sus.

Mai precis, atunci când evaluează o cerere de reexport, fie în scopuri comerciale, fie în alte scopuri, statele membre ar trebui să țină seama de următoarele:

— Atunci când evaluează dacă exemplarul corespunde definiției „instrumentului muzical anterior anului 1975”, proprietarul ar trebui să demonstreze că articolul este sau a fost utilizat până de curând ca instrument de un artist interpret sau executant și, prin urmare, nu este doar un simplu obiect decorativ care conține fildeș.

— Atunci când se evaluează dacă destinația unei antichități care datează dinainte de 1947 poate fi considerată muzeu, se poate ține seama de faptul dacă instituția este sau nu membră a Consiliului Internațional al Muzeelor (International Council of Museums – ICOM) sau a unei organizații similare.

— Dacă articolul este descris ca o antichitate care datează dinainte de 1947 de mare importanță culturală, artistică sau istorică, ar trebui să se demonstreze că articolul respectiv îndeplinește condițiile aplicabile unui „articol prelucrat, dobândit în urmă cu peste 50 de ani”. Orientările privind exemplarele prelucrate în temeiul Regulamentelor UE privind comerțul cu specii sălbatice de faună și floră (20) prevăd instrucțiuni clare în acest sens. Ca o condiție prealabilă pentru autorizarea vânzării către un muzeu, o autoritate publică competentă în domeniul patrimoniului cultural (cum ar fi ministerul de resort) ar trebui să confirme în mod explicit faptul că articolul are o mare importanță culturală, artistică sau istorică și să susțină tranzacția. Se poate ține seama de considerente cum ar fi repatrierea articolelor culturale importante în țara lor de origine.

— Prezentarea unor dovezi, de exemplu o factură – sau un alt document, cum ar fi o expertiză, care să detalieze vechimea și prețul –, precum și prezentarea unei descrieri detaliate și a unor fotografii ale articolului sunt necesare pentru a demonstra că valoarea articolului este intrinsecă și nu este legată de fildeșul pe care îl conține.

— Atât identitatea vânzătorului, cât și cea a cumpărătorului ar trebui să facă parte din evaluare. Identitatea vânzătorului poate, în unele cazuri, să furnizeze informații suplimentare cu privire la obiect. Țara de destinație, precum și identitatea cumpărătorului, trebuie, de asemenea, să fie luate în considerare.

— Cererile de reexport către o țară de destinație identificată de ETIS ca fiind o țară implicată în comerțul ilegal cu fildeș necesită un nivel mai ridicat de control decât cererile de reexport către alte țări de destinație. Ar trebui să se evite reexporturile către părți în cadrul procesului conex Planului național de acțiune privind fildeșul (21).

— În general, identitatea cumpărătorului poate oferi asigurări suplimentare cu privire la faptul că tranzacția se efectuează în temeiul valorii intrinseci a exemplarului (de exemplu, muzee, colecționari de renume, muzicieni sau cumpărători similari).

Solicitantului îi revine sarcina de a dovedi că articolul intră sub incidența derogărilor descrise mai sus. Dacă solicitantul nu poate prezenta suficiente dovezi autorității statului membru și persistă motive de îndoială, nu ar trebui să se elibereze un certificat.

Dacă se eliberează un certificat, acesta ar trebui să descrie instrumentul muzical anterior anului 1975 sau antichitatea care datează dinainte de 1947 în cauză într-un mod suficient de detaliat, astfel încât certificatul să poată fi utilizat exclusiv pentru respectivul exemplar. În plus, și în cazul în care legislația permite acest lucru, statele membre pot să aibă în vedere colectarea, verificarea și înregistrarea datelor privind identitatea solicitantului și, dacă este posibil, privind identitatea cumpărătorului.

Este foarte important ca solicitantul unui certificat de reexport să demonstreze fie că instrumentul muzical a fost fabricat utilizând fildeș legal anterior anului 1975, fie că este o antichitate care datează dinainte de 1947 și că a fost dobândit(ă) în mod legal. Solicitantul poate face acest lucru prin prezentarea, pentru respectivul articol, a unui certificat intra-UE care să dovedească dobândirea legală și care, în mod normal, va furniza și detalii cu privire la vechimea exemplarului. De asemenea, este posibil ca solicitantul să nu dețină un certificat: fie solicitantul nu a cerut niciodată eliberarea unui certificat, fie respectivul articol a intrat anterior sub incidența derogării de la cerința privind eliberarea unui certificat, de care beneficiau „articolele prelucrate, dobândite în urmă cu peste 50 de ani”. În astfel de cazuri, solicitantul trebuie să demonstreze conformitatea generală cu cerințele articolului 5 din Regulamentul de bază.

Certificatele expirate în temeiul articolului 11 alineatul (4a) din Regulamentul (CE) nr. 865/2006 al Comisiei nu mai sunt valabile pentru tranzacțiile comerciale. Cu toate acestea, se recomandă ca deținătorul să păstreze o copie a unui astfel de certificat pentru a o folosi ca dovadă a dobândirii legale în cazul unor eventuale cereri viitoare sau în cazul inspecțiilor.

Statele membre vor trebui să verifice dacă articolul se încadrează efectiv în vreunul dintre cazurile menționate mai sus, și anume dacă există un motiv care să justifice lipsa certificatului.

Pentru a evalua în continuare condițiile în care un astfel de comerț poate să fie autorizat, se recomandă ca statele membre ale UE să aplice și următoarele dispoziții:

— Orientări privind exemplarele prelucrate în temeiul Regulamentelor UE privind comerțul cu specii sălbatice de faună și floră;

— Dovezi care demonstrează dobândirea legală, prevăzute în anexa I la prezentul document;

— Marcarea, înregistrarea și alte cerințe pentru eliberarea certificatelor, prevăzute în anexa II la prezentul document.

6. Cum se interpretează normele UE privind comerțul cu fildeș în interiorul UE

Ca regulă generală, comerțul pe teritoriul UE cu exemplare incluse în anexa A este interzis în temeiul articolului 8 alineatul (1) din Regulamentul de bază. Articolul 8 alineatul (3) autorizează statele membre să deroge de la această interdicție dacă este îndeplinită cel puțin una dintre condițiile enumerate la literele (a)-(h).

Cu toate acestea, utilizarea termenului „se poate” la articolul 8 alineatul (3) arată în mod clar că statele membre nu au obligația de a acorda un certificat de comercializare în interiorul UE atunci când sunt îndeplinite respectivele condiții (cu excepția cazului în care dreptul UE prevede dispoziții contrare, cum ar fi aplicarea principiului proporționalității). Atunci când hotărăște cu privire la acordarea sau neacordarea unui certificat, autoritatea ar trebui să utilizeze în mod corespunzător marja sa de apreciere.

În consecință, nu se poate considera că articolul 8 alineatul (3) conferă oricărui solicitant un drept absolut la obținerea unui certificat pentru comerț în interiorul UE, chiar dacă este îndeplinită una dintre condițiile relevante. În plus, articolul 8 alineatul (3) intră sub incidența principiului precauției și (așa cum s-a arătat mai sus) sarcina demonstrării legitimității și a conformității unei tranzacții cu obiectivele Regulamentului de bază îi revine solicitantului.

Atunci când primește o cerere de utilizare comercială a fildeșului pe teritoriul UE prevăzută la articolul 8 alineatul (3), un stat membru are dreptul, în temeiul dreptului UE, să refuze acordarea unui certificat, chiar și atunci când este îndeplinită una dintre condiții, dacă refuzul este compatibil cu principiul proporționalității (cu alte cuvinte, refuzul este oportun pentru a proteja specia și nu depășește ceea ce este necesar în vederea îndeplinirii acestui obiectiv). În opinia Comisiei și a grupului de experți, se va refuza eliberarea unui certificat atunci când legitimitatea unei tranzacții și conformitatea sa cu obiectivele Regulamentului de bază nu au fost demonstrate în mod concludent de către solicitant.

Statele membre au responsabilitatea de a evita eliberarea de certificate care ar putea facilita vreo activitate ilegală și, prin urmare, ar trebui să trateze respectivele cereri pentru comerț în interiorul UE într-un mod care să reducă acest risc în cea mai mare măsură posibilă. Eliberarea de certificate ar trebui avută în vedere numai pentru anumite tipuri de tranzacții în interiorul UE care nu prezintă niciun risc sau prezintă un risc foarte scăzut de a contribui la activități având ca obiect fildeșul de proveniență ilegală sau la cererea de fildeș de proveniență ilegală. Se recomandă statelor membre să asigure un nivel maxim de control în tratarea cererilor de certificate intra-UE și să interpreteze în mod strict condițiile de eliberare a acestor certificate.

În acest scop, se recomandă ca statele membre ale UE să aplice orientările privind prezentarea unor „dovezi care demonstrează dobândirea legală”, prevăzute în anexa I la prezentul document, și orientările privind „marcarea, înregistrarea și alte cerințe pentru eliberarea certificatelor”, prevăzute în anexa II la prezentul document.

Dacă se eliberează un certificat, acesta ar trebui să descrie articolul în cauză într-un mod suficient de detaliat, astfel încât să fie clar faptul că certificatul poate fi utilizat exclusiv pentru exemplarul respectiv – acest lucru este important mai ales în cazul fildeșului brut, care este susceptibil să aibă mai puține caracteristici distinctive. În plus, și în cazul în care legislația permite acest lucru (22), se recomandă ca statele membre să colecteze, să verifice și să înregistreze datele privind identitatea vânzătorului și cea a cumpărătorului. Statele membre pot stabili o condiție specifică aplicabilă comerțului cu fildeș brut în interiorul UE, care să impună vânzătorului obligația de a informa autoritățile cu privire la identitatea cumpărătorului.

În cazul în care cererile pentru comerț cu fildeș în interiorul UE sunt înaintate în temeiul articolului 8 alineatul (3) litera (c), adică „în scopuri ce nu afectează supraviețuirea speciei în cauză”, li se reamintește statelor membre că, întrucât importul de fildeș (ca bunuri personale, în special ca trofee de vânătoare) este autorizat numai în scopuri necomerciale, proprietarilor respectivelor bunuri nu li se poate acorda un certificat în scop comercial pe teritoriul UE în temeiul acestei dispoziții.

Se recomandă ca statele membre ale UE să urmeze orientările prezentate mai jos atunci când evaluează cererile de certificate pentru comerțul cu fildeș brut în interiorul UE, precum și cu exemplare prelucrate care conțin fildeș.

a) Orientări specifice privind comerțul cu fildeș brut în interiorul UE

Ar trebui reamintit faptul că articolul 11 alineatul (4a) din Regulamentul (CE) nr. 865/2006 al Comisiei (astfel cum a fost modificat) stabilește o dată de expirare în cazul certificatelor pentru fildeșul brut care au fost eliberate înainte de 19 ianuarie 2022. Comisia recomandă ca, de la această dată, statele membre să nu mai elibereze certificate pentru comerțul cu fildeș brut pe teritoriul UE.

Cu toate acestea, în cazul în care autoritatea de gestionare din statul membru în cauză este încredințată că fildeșul este necesar pentru repararea unui anumit articol și nu este posibil să se utilizeze un înlocuitor, se permite eliberarea unui certificat care să autorizeze vânzarea fildeșului brut exclusiv pentru repararea următoarelor articole:

— instrumentele muzicale anterioare anului 1975;

— antichitățile care datează dinainte de 1947 deținute de un muzeu sau de o instituție publică și care îndeplinesc condiția ca o autoritate relevantă responsabilă cu patrimoniul cultural (cum ar fi ministerul de resort) să confirme faptul că au o mare importanță culturală, artistică sau istorică și să susțină necesitatea reparării lor cu fildeș.

Aceste cazuri sunt considerate rare și cu totul excepționale.

Certificatul ar trebui eliberat numai dacă autoritatea de gestionare nu are nicio îndoială că fildeșul brut va fi utilizat pentru repararea unor astfel de articole și este în măsură să controleze și să verifice, dacă este necesar, că așa se va întâmpla și că fildeșul brut nu va fi utilizat în niciun alt scop.

Se recomandă statelor membre să aibă în vedere instituirea unui sistem național propriu de control al stocului de fildeș brut deținut de ateliere pentru reparații.

Autoritățile de gestionare ar trebui să clarifice faptul că utilizarea fildeșului brut pentru astfel de reparații este o soluție de ultimă instanță și să îi îndemne pe restauratorii profesioniști să utilizeze înlocuitori ai fildeșului ori de câte ori este posibil. În cazurile rare în care acest lucru nu este posibil, statele membre pot elibera un certificat specific tranzacției pentru fildeșul brut.

Un certificat eliberat pentru utilizarea fildeșului brut în scopul efectuării de reparații ar trebui să includă, în căsuța 20, cel puțin următoarea formulare:

Pentru instrumentele muzicale anterioare anului 1975: „Prezentul certificat este valabil numai pentru o singură vânzare către un atelier profesional în vederea utilizării exclusive pentru repararea instrumentelor muzicale dobândite în mod legal anterior anului 1975.”

Pentru antichitățile care datează dinainte de 1947 și au o mare importanță culturală, artistică sau istorică, deținute de un muzeu sau de o instituție publică: „Prezentul certificat este valabil numai pentru o singură vânzare către un atelier profesional, exclusiv în scopul reparării [a se insera aici descrierea articolului care urmează să fie reparat].”

În cazul în care consideră că acest lucru este necesar, statele membre pot să includă numele restauratorului profesionist în certificatul specific tranzacției.

Ar trebui să se elibereze un certificat numai dacă statul membru este încredințat că fildeșul a fost obținut în mod legal înainte ca dispozițiile convenției să devină aplicabile elefanților (a se vedea nota de subsol 2 de mai sus).

Comisia recomandă, de asemenea, ca statul membru să marcheze colții de fildeș brut, în conformitate cu Rezoluția Conf. 10.10 (Rev. CoP18) și să includă referința marcajului în caseta din certificat destinată descrierii (a se vedea, de asemenea, anexa II).

b) Orientări specifice privind comerțul cu fildeș prelucrat în interiorul UE

Ca o excepție de la interdicția generală de comercializare a exemplarelor incluse în anexa A, prevăzută la articolul 8 alineatul (1) din Regulamentul de bază, comerțul în interiorul UE cu toate articolele prelucrate care conțin fildeș este permis numai dacă s-a obținut de la autoritățile statului membru un certificat în acest scop, eliberat de la caz la caz [articolul 8 alineatul (3) literele (a) și (b) din Regulamentul de bază].

Comisia recomandă ca, de la data publicării prezentelor orientări, statele membre să nu elibereze certificate pentru comerțul cu exemplare din fildeș prelucrat decât dacă sunt încredințate că articolul este:

1. un instrument muzical anterior anului 1975 sau

2. o antichitate care datează dinainte de 1947.

Atunci când evaluează o cerere având ca obiect o antichitate care datează dinainte de 1947, elementele principale care trebuie luate în considerare sunt vechimea exemplarului și celelalte aspecte legate de definiția „exemplarului prelucrat” (23), iar statele membre ar trebui să ia în considerare efectuarea de investigații suplimentare numai dacă există indicii conform cărora articolul a fost dobândit în mod ilegal.

În cazul instrumentelor muzicale anterioare anului 1975, ca regulă generală, ar trebui să se verifice atât vechimea, cât și dobândirea legală, iar autoritatea de gestionare ar trebui să elibereze un certificat numai dacă este încredințată că s-au furnizat dovezi suficiente cu privire la ambele condiții. În plus, proprietarul ar trebui să demonstreze că articolul este sau a fost utilizat până de curând ca instrument de un artist interpret sau executant și, prin urmare, nu este doar un simplu obiect decorativ care conține fildeș.

7. Cum se interpretează normele UE privind importarea fildeșului

Normele care reglementează importurile de exemplare din fildeș sunt prevăzute la articolul 4 din Regulamentul de bază. În temeiul articolului 4 alineatul (1) litera (d), atunci când evaluează cererile de import de specii incluse în anexa A, autoritățile de gestionare trebuie să fie „încredințat[e] că exemplarul nu va fi utilizat în scopuri în principal comerciale”, ceea ce interzice efectiv importurile comerciale de fildeș în statele membre ale UE.

O excepție de la această interdicție generală privind importul comercial este posibilă în două cazuri punctuale:

— exemplarul a fost anterior introdus sau obținut în mod legal în UE și este reintrodus în UE, după ce a suferit sau nu modificări [articolul 4 alineatul (5) litera (a) din Regulamentul de bază] sau

— exemplarul este un exemplar prelucrat, care a fost achiziționat în urmă cu peste 50 de ani [articolul 4 alineatul (5) litera (b) din Regulamentul de bază].

Cu toate acestea, chiar dacă una dintre cele două condiții pentru o astfel de excepție este îndeplinită, autoritatea de gestionare are în continuare posibilitatea de a respinge cererea dacă, în consultare cu autoritatea științifică competentă, consideră că există alți factori referitori la conservarea speciei care se opun eliberării unui permis de import [articolul 4 alineatul (1) litera (e)].

Comisia recomandă ca, de la data publicării prezentelor orientări, statele membre să nu elibereze permise pentru importuri comerciale de fildeș brut.

De asemenea, Comisia recomandă ca, de la aceeași dată, statele membre să nu elibereze permise de import pentru exemplarele prelucrate.

În ceea ce privește comerțul, se vor putea aplica în continuare două excepții, în cazul în care autoritatea de gestionare din statul membru în cauză este încredințată că:

— articolul este un instrument muzical anterior anului 1975 sau

— articolul este o antichitate care datează dinainte de 1947 vândută unui muzeu și o autoritate relevantă responsabilă cu patrimoniul cultural (cum ar fi ministerul de resort) confirmă faptul că are o mare importanță culturală, artistică sau istorică și susține tranzacția.

Evaluarea cererilor de import este echivalentă cu evaluarea cererilor de reexport și, prin urmare, ar trebui să se aplice, de asemenea, criteriile enumerate în secțiunea 5 litera (b) referitoare la eliberarea permiselor.

Permisele de import care autorizează importul de fildeș brut sau de exemplare din fildeș prelucrat în scopuri necomerciale pot fi eliberate în conformitate cu articolul 4 alineatul (1) din Regulamentul de bază. Orice astfel de importuri necesită cel mai ridicat nivel de control, iar permisele ar trebui, ca regulă generală, să fie eliberate numai dacă autoritatea de gestionare este convinsă că nu există niciun risc ca aceste articole să fie comercializate. Pe baza datelor comerciale recente (importuri din Africa în UE în perioada 2016-2018), este clar că, în practică, astfel de importuri se efectuează fie în scopuri personale, fie constituie trofee de vânătoare, care nu pot fi comercializate ulterior după efectuarea importului. Se recomandă ca în permisul de import să se menționeze în mod explicit limitarea conform căreia respectivele articole sunt destinate exclusiv uzului personal. Se poate utiliza următoarea mențiune: „Importul acestui exemplar este destinat exclusiv uzului personal. Articolul trebuie să rămână în proprietatea deținătorului prezentului permis. Acesta trebuie prezentat autorităților competente, la cerere”. Mențiunea este relevantă și pentru importul de trofee de vânătoare, deoarece acestea sunt articole destinate uzului personal.

Atunci când evaluează cereri având ca obiect importul de trofee de vânătoare, autorităților de gestionare li se reamintește să ia în considerare cele mai recente avize științifice (faptul că există un „aviz de comerț nedăunător” sau lipsa unui astfel de aviz) furnizate de Grupul de analiză științifică.

Utilizarea comercială a trofeelor de vânătoare de elefanți după importul în UE este interzisă, indiferent de originea elefantului (24). Aceste trofee trebuie să rămână în posesia vânătorului.

Pe lângă derogarea privind importurile comerciale descrisă mai sus, autoritățile de gestionare pot, de asemenea, să elibereze un permis de import dacă sunt încredințate că articolul:

1. face parte dintr-un schimb autentic de bunuri culturale între instituții cu reputație recunoscută (de exemplu, muzee) sau

2. este o amintire de familie care este transportată în cadrul unei mutări a familiei sau

3. este mutat în scopuri științifice, educaționale sau de asigurare a respectării legii.

Pentru a evalua în continuare condițiile în care un astfel de comerț poate să fie autorizat, se recomandă ca statele membre ale UE să aplice orientările privind prezentarea unor „dovezi care demonstrează dobândirea legală”, prevăzute în anexa I la prezentul document, și orientările privind „marcarea, înregistrarea și alte cerințe pentru eliberarea certificatelor”, prevăzute în anexa II la prezentul document.

8. Coordonarea în cadrul statelor membre ale UE și coordonarea între statele membre ale UE, precum și coordonarea acestora cu țările terțe

În cazul în care autoritățile regionale sau locale de gestionare a CITES sunt responsabile cu eliberarea documentației CITES, se recomandă ca statele membre să se asigure că aceste autorități raportează autorității centrale de gestionare a CITES toate cererile depuse pentru obținerea de certificate de reexport și de certificate intra-UE. Această raportare ar asigura atât verificarea coordonată a dobândirii legale, cât și coerența în materie de evaluare a cererilor. Instituirea unor baze de date naționale în care să se stocheze informațiile relevante ar putea să contribuie la realizarea acestui obiectiv.

În plus, se pot aplica restricții/controale suplimentare în ceea ce privește reexporturile către anumite țări/teritorii care au introdus măsuri interne mai stricte în materie de comerț cu fildeș, cum ar fi China, RAS Hong Kong și Statele Unite ale Americii. Înainte de a elibera un certificat de reexport pentru fildeș, statelor membre în cauză li se recomandă insistent să îi informeze pe solicitanți cu privire la posibilitatea ca în țara de destinație să fie în vigoare măsuri interne mai stricte. Solicitantului îi revine responsabilitatea de a verifica în ce condiții se importă fildeșul în țara de destinație.

Dacă dorește, un stat membru poate, de asemenea, să informeze autoritățile CITES din țara de destinație, astfel încât acestea să poată verifica dacă importul respectivului exemplar este în concordanță cu reglementările existente.

În cazul în care un certificat intra-UE eliberat de un stat membru al UE este prezentat ca dovadă a dobândirii legale, în scopul obținerii unui certificat de reexport (numai pentru instrumentele muzicale anterioare anului 1975) sau în contextul depunerii unei cereri pentru obținerea unui certificat intra-UE, statul membru care tratează cererea este încurajat să verifice valabilitatea certificatului pentru comerț în interiorul UE, consultând statul membru care l-au eliberat.

Atunci când o autoritate de gestionare primește o cerere având ca obiect fildeș brut, în cazul în care identitatea restauratorului profesionist este cunoscută, dar acesta se află într-un alt stat membru, statul membru emitent este încurajat să contacteze statul membru de destinație pentru a verifica dacă există eventuale motive care s-ar opune emiterii certificatului.

9. Rezumatul regimului UE care reglementează comerțul cu fildeș

Tabelul următor compară „vechiul” regim și „actualul” regim al UE privind comerțul cu fildeș:

— vechiul regim - regimul în vigoare înainte de publicarea prezentului document de orientare și a Regulamentului (UE) 2021/2280 al Comisiei;

— actualul regim - normele în vigoare de la publicare (25).

Pentru detalii, consultați regulamentele privind comerțul cu specii sălbatice de faună și floră și secțiunile relevante din prezentele orientări.

Comerțul în interiorul UE în scopuri comerciale Reexportul din UE în scopuri comerciale Importul în UE în scopuri comerciale Vechiul regim Actualul regim Vechiul regim Actualul regim Vechiul regim Actualul regim Fildeș brut Autorizare de la caz la caz posibilă pentru articole anterioare anului 1990 /1975 –certificat obligatoriu Suspendat, autorizare posibilă de la caz la caz în scopul reparării instrumentelor muzicale sau a antichităților care datează dinainte de 1947 și au o mare importanță culturală, artistică sau istorică (26) – certificat obligatoriu, specific fiecărei tranzacții Suspendat Suspendat (nicio modificare) Autorizare posibilă de la caz la caz pentru antichități care datează dinainte de 1947 sau pentru articole reimportate anterioare anului 1975 –permis obligatoriu Suspendat Fildeș prelucrat: articole din fildeș dobândite în perioada 1975-1990 – „anterioare anexei I” Autorizare posibilă de la caz la caz –certificat obligatoriu Suspendat Interzis Interzis (nicio modificare) Interzis Interzis (nicio modificare) Fildeș prelucrat: articole din fildeș dobândite în perioada 1947-1975 – „anterioare convenției” Suspendat, autorizare posibilă de la caz la caz pentru instrumente muzicale - certificat obligatoriu Autorizare posibilă de la caz la caz - certificat obligatoriu Suspendat, autorizare posibilă de la caz la caz pentru instrumente muzicale – certificat obligatoriu Autorizare posibilă de la caz la caz numai pentru reimporturi - permis obligatoriu Suspendat, autorizare posibilă de la caz la caz pentru instrumente muzicale – permis obligatoriu Articole prelucrate anterioare anului 1947 (antichități) Autorizat - nu este necesar să se dețină un certificat Autorizare posibilă de la caz la caz -certificat obligatoriu Suspendat, autorizare posibilă de la caz la caz pentru instrumente muzicale și antichități vândute muzeelor - certificat obligatoriu Autorizare posibilă de la caz la caz - permis obligatoriu Suspendat, autorizare posibilă de la caz la caz pentru instrumente muzicale și antichități vândute muzeelor - permis obligatoriu

(1) Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (JO L 61, 3.3.1997, p. 1)

(2) Regulamentul (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (JO L 166, 19.6.2006, p. 1).

(3) JO L 473, 22.12.2021, p. 1.

(4) http://uis.unesco.org/en/glossary-term/museum#:~:text=Definition,of%20education%2C%20study%20and%20enjoyment

(5) În prezentul document de orientare, termenul „fildeș” se referă exclusiv la fildeșul provenit de la elefanți.

(6) În temeiul articolului 8 alineatul (3) litera (a) din Regulamentul de bază.

(7) Nellemann, C., Henriksen, R., Raxter, P., Ash, N., Mrema, E. (Eds). (2014). The Environmental Crime Crisis – Threats to Sustainable Development from Illegal Exploitation and Trade in Wildlife and Forest Resources. A UNEP Rapid Response Assessment. United Nations Environment Programme and GRID-Arendal, Nairobi and Arendal.

(8) https://cites.org/eng/MIKE_PIKE_Trends_report_elephants_CITES_16112020

(9) Thouless, C.R., Dublin, H.T., Blanc, J.J., Skinner, D.P., Daniel, T.E., Taylor, R.D., Maisels, F., Frederick H. L., Bouché, P. (2016). African Elephant Status Report 2016: an update from the African Elephant Database. Occasional Paper Series of the IUCN Species Survival Commission, No. 60 IUCN / SSC Africa Elephant Specialist Group. UICN, Gland, Elveția.

(10) https://cites.org/eng/UNODC_releases_WorldWildlifeCrimeReport2020_CITES_10072020

(11) Sistemul de informații privind comerțul cu elefanți (ETIS) a fost înființat prin Rezoluția Conf. 10.10 a CITES (Rev. CoP17) referitoare la comerțul cu exemplare de elefanți. Unul dintre obiectivele ETIS este „(i) de a măsura și de a înregistra nivelurile și tendințele în materie de ucidere ilegală a elefanților și în materie de comerț cu fildeș, precum și evoluția acestor niveluri și tendințe”. Pe baza datelor din ETIS, înainte de fiecare Conferință a părților la CITES se întocmește un raport amplu privind capturile de fildeș din întreaga lume. Cel mai recent raport este disponibil la adresa https://cites.org/sites/default/files/eng/cop/18/doc/E-CoP18- 069-03-R1.pdf

(12) https://cites.org/sites/default/files/eng/cop/18/doc/E-CoP18-069-02.pdf

(13) https://cites.org/sites/default/files/eng/com/sc/70/E-SC70-49-01x-A1.pdf

(14) Comunicarea C(2017) 154/06 a Comisiei.

(15) http://eur-lex.europa.eu/legal-content/RO/TXT/PDF/?uri=CELEX:52016DC0087&rid=1

(16) Planul de acțiune privind speciile sălbatice de faună și floră a făcut obiectul unei evaluări în 2020 și în 2021; o versiune revizuită a acestuia urmează să fie adoptată pe baza evaluării – cf. Strategia UE privind biodiversitatea pentru 2030, COM(2020) 380 final din 20 mai 2020.

(17) https://eur-lex.europa.eu/legal-content/RO/TXT/?uri=CELEX%3A52020DC0380&qid=1614072303750

(18) Se recomandă ca statele membre ale UE să utilizeze definiția „fildeșului brut” prevăzută în Rezoluția Conf. 10.10 a CITES (Rev. CoP 18), conform căreia:

„a) termenul «fildeș brut» include toți colții de elefant întregi, șlefuiți sau neșlefuiți și sub orice formă, și tot fildeșul de elefant tăiat în bucăți, șlefuit sau neșlefuit și care a suferit orice modificare a formei sale originale, cu excepția «fildeșului prelucrat»; și

b) termenul «fildeș prelucrat» trebuie interpretat în sensul că fildeșul a fost sculptat, modelat sau procesat, fie integral, fie parțial, fără a include însă colții întregi, sub orice formă, cu excepția cazului în care întreaga suprafață a fost sculptată”.

(19) Cf. Status of elephant populations, levels of illegal killing and the trade in ivory: A report to the CITES Standing Committee, at https://cites.org/sites/default/files/eng/com/sc/70/E-SC70-49-01x-A1.pdf

(20) JO C 154, 17.5.2017, p. 15.

(21) https://cites.org/eng/niaps

(22) În special legislația privind protecția datelor cu caracter personal.

(23) Definiția exemplarului prelucrat include patru elemente, toate acestea trebuind să fie evaluate: articolul a fost produs/prelucrat înainte de 3 martie 1947; starea naturală a articolului a fost modificată în mod considerabil; articolul aparține în mod clar uneia dintre categoriile „bijuterii, obiecte decorative, artistice sau utilitare, instrumente muzicale” și poate fi utilizat fără a fi sculptat, prelucrat sau transformat; autoritatea de gestionare din statul membru în cauză este încredințată că articolul a fost dobândit în aceste condiții. A se vedea Orientările privind exemplarele prelucrate în temeiul Regulamentelor UE privind comerțul cu specii sălbatice de faună și floră, JO C 154, 17.5.2017, p. 15.

(24) Această interdicție se aplică populațiilor de elefanți incluse atât în anexa A, cât și în anexa B, deoarece schimburile cu trofee de vânătoare ale speciilor incluse în anexa B se pot efectua numai în scopuri necomerciale (a se vedea adnotarea din anexa B la Regulamentul de bază; adnotarea menționată include populațiile de elefanți din Botswana, Namibia, Africa de Sud și Zimbabwe).

(25) Termenul „suspendat” este utilizat în prezentul tabel în cazul în care măsura a fost introdusă prin prezentele orientări sau prin orientările anterioare. Termenul „interzis” se referă la obligațiile prevăzute în Regulamentul de bază și/sau CITES.

(26) Antichitățile care datează dinainte de 1947 și au o mare importanță culturală, artistică sau istorică, care sunt deținute de un muzeu sau de o instituție publică și care îndeplinesc condiția ca o autoritate relevantă responsabilă cu patrimoniul cultural (adică ministerul de resort) să confirme faptul că au o mare importanță culturală, artistică sau istorică și să susțină necesitatea reparării lor cu fildeș.